text: DF skal skifte ud i folketingsgruppen efter EP-valget 
  27 maj 2014 kl. 06.52
  Jørn Dohrmann skal til Europaparlamentet, og det bliver Anita Christensen, der bliver hans afløser.
  Tidligere folketingsmedlem Anita Christensen fra Dansk Folkeparti ser ud til at gøre comeback på Christiansborgs gange.
  Hun er nemlig Jørn Dohrmanns suppleant, når han fortsætter sin karriere i Bruxelles i Europaparlamentet. Som politiker kan man nemlig ikke både være folketingsmedlem og europaparlamentsmedlem.
  Jørn Dohrmann skal til Bruxelles, efter at Dansk Folkeparti fik et fantastisk valg ved søndagens afstemning om pladserne i Europaparlamentet. Partiet er gået fra to til fire mandater i parlamentet.
  Ud over Jørn Dohrmann skal spidskandidaten Morten Messerschmidt, Anders Primdahl Vistisen og Rikke Karlsson til Bruxelles.
  Og med Jørn Dohrmanns afgang bliver der en ledig plads i Dansk Folkepartis folketingsgruppe, som Anita Christensen formentlig skal udfylde.
  Det er anden gang, at Anita Christensen afløser et folketingsmedlem til fordel for Europaparlamentet.
  I 2007 afløste den 41-årige politiker den tidligere europaparlamentariker Mogens Camre i folketingsgruppen. Mogens Camre blev valgt ind i Folketinget i 2007, men valgte at takke nej til pladsen for at fortsætte som europaparlamentariker.
  Dengang var Anita Christensen folketingsmedlem for Dansk Folkeparti fra 2007-2011 fra Sydjyllands Storkreds.
  